उद्योग मन्त्रालयमा दोस्रो पटक भण्डारी
उद्योग वाणिज्य तथा आपूर्तिमन्त्रीमा दामोदर भण्डारी नियुक्त भएका छन् । उनलाई एमालेको सिफारिसमा दोस्रो पटक उद्योग वाणिज्य तथा आपूर्तिको जिम्मेवारी दिइएको हो ।
काठमाडौँ — उद्योग वाणिज्य तथा आपूर्तिमन्त्रीमा दामोदर भण्डारी नियुक्त भएका छन् । उनलाई एमालेको सिफारिसमा दोस्रो पटक उद्योग वाणिज्य तथा आपूर्तिको जिम्मेवारी दिइएको हो ।भण्डारीले बुधबार नै पदभार ग्रहण गर्दै मन्त्रालयको संरचना परिवर्तन गर्ने निर्णय गरे । त्यसक्रममा उनले तोकिएको जिम्मेवारी कर्मचारीले अनिवार्य पूरा गर्नुपर्ने निर्देशन दिएका थिए । कर्मचारीलाई मन्त्री भण्डारीले भने, 'असफल हुने छुट छैन । केही समस्या भए छलफल गरेर कार्ययोजना बनाउनुपर्छ । र, आफ्नो दायित्व इमान्दारितापूर्वक पूरा गर्नुपर्छ ।' भण्डारी गत वर्ष दुई महिना पुष्पकमल दाहाल नेतृत्वकै सरकारमा सहभागी थिए । उनले उद्योग मन्त्रालय सम्हालेका थिए । नेकपा (माओवादी केन्द्र) र नेपाली कांग्रेसको गठबन्धनसँगै एमालेका मन्त्रीहरु बाहिरिएका थिए । त्यसपश्चात् कांग्रेसको तर्फबाट उद्योग मन्त्रालयको जिम्मा रमेश रिजालले पाएका थिए । अहिले नयाँ गठबन्धनसँगै उद्योग मन्त्रालय सम्हाल्ने जिम्मा पुन: भण्डारीले पाएका छन् । गत वर्ष मन्त्री बन्ने क्रममा व्यापारघाटा न्यूनिकरण गर्न नेपाली वस्तुको बजार पहिचान गर्ने, उद्योगधन्दाको विकास गर्ने बताएका मन्त्री भण्डारीले अहिले पनि मुलुकको व्यापार घाटा घटाउनमा जोड दिने बताए । जटिल परिस्थितिमा सरकार निर्माण भएको भन्दै उनले परिमाण आउने गरी काम गर्ने बताए । ‘जटिल परिस्थितिमा सरकार निर्माण भएको छ । सरकारको दायित्व र अभिभारा पनि भिन्न छ, सरकारमाथि जनताको अपेक्षा धेरै छ,’ मन्त्री भण्डारीले कान्तिपुरसित भने, ‘अनुभव र क्षमताको आधारमा भ्याएसम्म काम गर्नेछौं । परिमाण निकाल्ने गरी काम गर्छौं ।’ मुलुकको व्यापार घाटा घटाउन आन्तरिक उत्पादनमा जोड दिइने उनले बताए । औद्योगिक क्षेत्रबाट गर्नुपर्ने कामहरु अलपत्र रहेकाले त्यतातिर पनि ध्यान दिइने उनले बताए । ‘आन्तरिक उत्पादन वृद्धि नभएसम्म आयात घट्दैन । त्यसका लागि स्वदेशमै उत्पादन बढाउन जोड दिन्छौं, त्यता केन्द्रित भएर लाग्नेछौं,’ उनले भने, ‘उत्पादन भएपछि निर्यातमा बढी केन्द्रित हुनुपर्ने अवस्था हुन्छ । गुणस्तरीय उत्पादन भए निर्यात स्वत: बढ्छ । फलस्वरुप व्यापार घाटा न्यूनिकरणमा मद्दत पुग्नेछ ।’ स्थानीय तहमा औद्योगिक ग्राम, प्रदेशमा औद्योगिक क्षेत्र स्थापना गर्नुपर्ने जिम्मेवारीसहित कार्ययोजना बनाएर अगाडि बढ्ने उनले बताए । त्यस्तै, निवर्तमान उद्योग वाणिज्य तथा आपूर्तिमन्त्री रमेश रिजालले गरेका राम्रा काम स्वत: सरकारको दायित्वमा पर्ने बताए । राम्रा कामलाई निरन्तरता दिने उनले बताए ।को हुन् उद्योग मन्त्री भण्डारी ? भण्डारीको जन्म २०३० कात्तिक २० मा भएको हो । बैतडी, पाटन नगरपालिका ६ भण्डारीटोलमा जन्मेका भण्डारीले मानविकीमा स्नातक गरेका छन् । उनी २०४६ सालको जनआन्दोलनबाट प्रभावित भई अनेरास्ववियूमा आबद्ध भएका थिए । बैतडी जिल्ला कमिटीको अध्यक्षको रुपमा कार्य गरे । त्यसपश्चात् २०४९ सालबाट नेकपा (एमाले) जिल्ला कमिटी सदस्य भएका थिए । २०५४ सालमा पार्टी जिल्ला उपसचिव भई २०५६ सालदेखि २०६४ सालसम्म जिल्ला प्रमुख भई राजनीतिक नेतृत्व गरेको जनाएको छ । त्यस्तै, २०७० मा पुनः तेस्रो पटक जिल्ला अध्यक्ष भएर काम गरे । हाल नेकपा (एमाले) सुदूरपश्चिम प्रदेश कमिटीको अध्यक्ष भएर काम गरिराखेका छन् ।